**Ο ΘΟΥΡΙΟΣ ΤΟΥ ΡΗΓΑ ΒΕΛΕΣΤΙΝΛΗ (σελ. 28-29)**

Ο [**ΡΗΓΑΣ Βελεστινλής** ή Ρήγας Φεραίος (1757 – 1798)](http://el.wikipedia.org/wiki/%CE%A1%CE%AE%CE%B3%CE%B1%CF%82_%CE%A6%CE%B5%CF%81%CE%B1%CE%AF%CE%BF%CF%82) ήταν Έλληνας συγγραφέας, πολιτικός στοχαστής και επαναστάτης. Θεωρείται εθνομάρτυρας και πρόδρομος της ελληνικής επανάστασης του 1821. Τα ενδιαφέροντά του, λογοτεχνικά, επιστημονικά και πολιτικά καθορίζονται από τις ιδέες του Διαφωτισμού και της Γαλλικής Επανάστασης.

Ο Ρήγας έγραψε και μετέφρασε βιβλία, μετέφρασε το γαλλικό επαναστατικό σύνταγμα, συνέταξε το *Σύνταγμα της Ελληνικής Δημοκρατίας* (ήταν το πιο δημοκρατικό σύνταγμα της Ευρώπης και όριζε ως βασικά δικαιώματα την μόρφωση και την εργασία και για τα δύο φύλα), σχεδίασε τη *Χάρτα της Ελλάδος[[1]](#footnote-1)*, συμπυκνώνοντας γεωγραφικές, ιστορικές και αρχαιογνωστικές πληροφορίες, συνέθεσε τον *Θούριο* και συνέταξε επαναστατικά φυλλάδια, αποβλέποντας στον ξεσηκωμό των υπόδουλων βαλκανικών λαών.

Ο Ρήγας και επτά σύντροφοί του, λόγω της επαναστατικής τους δράσης, είχαν φρικτό θάνατο. Παραδόθηκαν από τους Αυστριακούς στους Τούρκους και φυλακίστηκαν στον πύργο Neboisa στο Βελιγράδι. Εκεί, αφού τους βασάνισαν, στις 24 Ιουνίου του 1798, τους στραγγάλισαν και πέταξαν τα σώματά τους στον ποταμό Δούναβη.

Ο **ΘΟΥΡΙΟΣ** του Ρήγα Βελενστινλή είναι **επαναστατικό τραγούδι** που προτρέπει σε απελευθερωτικό αγώνα. Αποτελείται από 126 στίχους (στο βιβλίο σας οι πρώτοι 40 στίχοι).

* Ο Θούριος αποτελούσε τμήμα ενός εντύπου με υπέρτιτλο ΕΛΕΥΘΕΡΙΑ – ΙΣΤΟΤΙΜΙΑ – ΑΔΕΛΦΟΤΗΤΑκαι τίτλο «*Νέα πολιτική διοίκηση των κατοίκων της Ρούμελης, της Μ. Ασίας, των Μεσογείων Νήσων και της Βλαχομπογδανίας*». Το έντυπο περιλάμβανε τα εξής τέσσερα τμήματα: **α)** την **Επαναστατική Προκήρυξη**, ένα εισαγωγικό κείμενο που καλούσε σε επανάσταση, **β)*****Τα Δίκαια του ανθρώπου***σε 35 άρθρα**, γ)** Το **Σύνταγμα της ελληνικής δημοκρατίας,** σε 124 άρθρακαι **δ)** τον **Θούριο**. Πρόκειται για πολύ σημαντικά κείμενα που καλούν σε επανάσταση εναντίον του Σουλτάνου. Επίσης περιέχουν ένα απελευθερωτικό σχέδιο. Ο Ρήγας στοχεύει στην **ίδρυση μίας πολιτείας ισόνομης, ανεξίθρησκης και δημοκρατικής**, στηριγμένης στις αρχές της Γαλλικής Επανάστασης.

**ΘΕΜΑ**

Κάλεσμα των πατριωτών να επαναστατήσουν εναντίον του Σουλτάνου

**ΘΕΜΑΤΙΚΑ ΚΕΝΤΡΑ**

* Ελευθερία ή θάνατος
* Ο κοινός αγώνας των Βαλκανικών λαών εναντίον του Σουλτάνου για την απελευθέρωση και για τη δημιουργία μίας δημοκρατικής πολιτείας

**ΚΕΝΤΡΙΚΗ ΙΔΕΑ:** Ο άνθρωπος δεν μπορεί να ζει στη σκλαβιά. Οφείλει να επαναστατήσει για να κερδίσει την ελευθερία του

**ΕΝΟΤΗΤΕΣ**

**Α΄ Ενότητα στ.1-8:** Τα δεινά της σκλαβιάς και η αξία της ελευθερίας

**Β΄ Ενότητα στ.9-20:** Οι συνέπειες της αυθαιρεσίας του Σουλτάνου

**Γ΄ Ενότητα** **στ.21-30:** Προσκλητήριο για τη δημιουργία μίας ελεύθερης και ευνομούμενης πολιτεία

**Δ΄ Ενότητα** **στ.31-40 :** Όρκος για αγώνα εναντίον του τυράννου

**ΓΛΩΣΣΑ:** Δημοτική, απλή, απόλυτα κατανοητή, ώστε να καταλαβαίνει και ο πιο αμαθής. Έχει ορισμένους ιδιωματισμούς («σε ψένουν», «στες ράχες», «πλιο») και κάποιες αρχαιοπρεπείς καταλήξεις (π.χ. «τας χείρας», αντί για «τα χέρια»), ας μην ξεχνάμε όμως ότι το τραγούδι γράφτηκε τον 18ο αιώνα, πριν από 230 χρόνια περίπου.

**ΜΕΤΡΟ**: ιαμβικός δεκατρισύλλαβος στίχος με ζευγαρωτή ομοιοκαταληξία

**ΥΦΟΣ**:  άμεσο, ζωντανό, παραστατικό, σαφές, φλογερό, αγωνιστικό, πατριωτικό, ενθουσιώδες, επαναστατικό και με παλμό

**ΑΝΑΛΥΣΗ 1ΗΣ ΕΝΟΤΗΤΑΣ**

* Στ. 1 **« ως πότε παλικάρια»**: ξέσπασμα **απελπισίας, αγανάκτησης, οργής** του ποιητή για τις άθλιες συνθήκες των σκλαβωμένων Ελλήνων.
* **Παρουσίαση δυσκολιών των κλεφτών** ( στ 1-8 ) :

1) ζουν σε στενότητα (στα στενά ) = ανασφάλεια ( μεταφορικά )

2) σα λιοντάρια (παρομοίωση) = μοναχικά, σε μέρη δύσβατα, σε ορεινές περιοχές

3) σε σπηλιές και όχι σε σπίτια, όπως οι άλλοι άνθρωποι

4) στερούνται την κοινωνική ζωή, βλέποντας «κλαδιά» (δάση)

5) ζουν μακριά από τους δικούς τους

6) σε μια σκλαβωμένη Πατρίδα

* Χρησιμοποιεί **α’ πληθυντικό πρόσωπο**, απευθυνόμενος στους κλέφτες αλλά τοποθετώντας και τον εαυτό του μέσα σε αυτούς.
* Οι ερωτήσεις είναι **ρητορικές** και με αυτές καλεί όλους τους Έλληνες (Ρωμιούς) να επαναστατήσουν για την ελευθερία τους
* **Γνωμικό** : διατυπώνει την άποψη για μια ώρα ελεύθερης ζωής παρά για μακροχρόνια δουλεία που ισοδυναμεί με φυλακή (προτροπή για αγώνα και επανάσταση).

**Σχήματα λόγου** : **Παρομοίωση**: στ. 2  «σα λιοντάρια», **Ασύνδετο**:  στ. 1-2, 3-4, **Μεταφορά**: «πικρή σκλαβιά», «χάνουμε αδέρφια», **Αντίθεση**: «ελεύθερη ζωή- σκλαβιά».

**ΑΝΑΛΥΣΗ 2ΗΣ ΕΝΟΤΗΤΑΣ**

* Χρησιμοποιεί **β’  ενικό πρόσωπο** γιατί απευθύνεται σε όλους τους σκλαβωμένους.
* Στ. 9 **ρητορική ερώτηση** (η ζωή χωρίς ελευθερία δεν έχει αξία)
* Στ. 10 καλεί κάθε σκλαβωμένο Ρωμιό να σκεφτεί **τις συνέπειες της σκλαβιάς:** Α) απώλεια ζωής ή ισόβια βάσανα ( ψένουν στη φωτιά ) -- Β) απόλυτη υποταγή στον τύραννο (Σουλτάνο) και εκμετάλλευση από αυτόν -- Γ) Ο τύραννος κοιτά το συμφέρον του και την εξουσία του και θανατώνει/τιμωρεί όλους ανεξάρτητα από αξιώματα, τίτλους, εθνικότητες, κοινωνικές τάξεις (παραδείγματα επωνύμων Φαναριωτών που θανατώθηκαν με εντολή του σουλτάνου)
* Υπάρχει **ιεραρχική κλιμάκωση των δεινών** της δουλείας που ξεκινά από την καταπίεση ( στ. 10-14 ) και φτάνει μέχρι τη θανάτωση ( στ. 15-20 )
* **Απευθύνεται όχι μόνο στους Έλληνες- Ρωμιούς, αλλά και στους άλλους λαούς των Βαλκανίων, καθώς και στους καταπιεσμένους Τούρκους**

**Σχήματα λόγου**: **Μεταφορά** :   (ψένουν …φωτιά, το αίμα σου να πιει, καθρέπτης είν’ να ιδής), **Ασύνδετο**:  στ. 11-12, 15-16.

**ΑΝΑΛΥΣΗ 3ΗΣ ΕΝΟΤΗΤΑΣ**

Αποτελεί **παραινετική στροφή**

* Χρήση **β’ ενικού, α’ πληθυντικού πληθυντικού** (ελάτε, ας κάμωμεν, να βάλωμεν)
* Στ.22 η απόφαση για Αγώνα (επανάσταση) πρέπει να επισφραγιστεί με όρκο **στο Σταυρό**
* Στ. 23  όραμα για ίδρυση ενός κράτος με **ικανούς, άξιους ηγέτες που θα διαπνέονται από πατριωτισμό**
* Στ. 25    Οι νόμοι ορίζουν **το «κράτος δικαίου»**, απαραίτητη η υπακοή στους νόμους, ενώ **η αναρχία θεωρείται δουλεία**, αφού δεν υπάρχουν νόμοι για να περιφρουρούν τα δικαιώματα των ανθρώπων ( στ. 27 )

**Σχήματα λόγου**: **Προσωποποίηση** : « οι Νόμοι», «η Πατρίδα» -- **Παρομοίωση** : ( η αναρχία ομοιάζει την σκλαβιά, σαν θηρία) -- **Μεταφορά** : (σκληρή φωτιά) -- **Αντίθεση** : αρχηγός- αναρχία

**ΑΝΑΛΥΣΗ 4ΗΣ ΕΝΟΤΗΤΑΣ – Ο όρκος**

* Σε α’ πρόσωπο, αρχίζει με την επίκληση του Θεού
* **Δεσμεύσεις όρκου** :

α) Δεν θα γίνω όργανο του κατακτητή, στ. 32

β) Δεν θα δουλέψω για τα συμφέροντά των τυράννων και δεν θα παρασυρθώ από τις υποσχέσεις τους  στ 33-34

γ) Μόνος σκοπός: ο αφανισμός των εχθρών ( τυράννων )  στ.35-36

δ) Πίστη στη πατρίδα στ. 37

ε) Απόλυτη υπακοή στους άρχοντες ( στρατηγό ) στ.38

στ) Τιμωρία στους επίορκους – σκληρή τιμωρία από την παράβαση του όρκου

**Σχήματα λόγου**: (**εικόνα- παρομοίωση** : σαν καπνός, **μεταφορά** : συντρίβω τον ζυγόν  και **υπερβολή** : «ν’ αστράψει …καπνός»).

1. Η **Χάρτα του Ρήγα**ή **Χάρτα της Ελλάδος**είναι μεγάλων διαστάσεων [χάρτης](https://el.wikipedia.org/wiki/%CE%A7%CE%AC%CF%81%CF%84%CE%B7%CF%82) που απεικονίζει τον ελλαδικό χώρο, τα [Μικρασιατικά παράλια](https://el.wikipedia.org/wiki/%CE%9C%CE%B9%CE%BA%CF%81%CE%AC_%CE%91%CF%83%CE%AF%CE%B1) και την ευρύτερη περιοχή της [Βαλκανικής](https://el.wikipedia.org/wiki/%CE%92%CE%B1%CE%BB%CE%BA%CE%AC%CE%BD%CE%B9%CE%B1) χερσονήσου νότια του [Δούναβη](https://el.wikipedia.org/wiki/%CE%94%CE%BF%CF%8D%CE%BD%CE%B1%CE%B2%CE%B7%CF%82). Πρόκειται για ένα από τα πιο σημαντικά έργα του [Νεοελληνικού Διαφωτισμού,](https://el.wikipedia.org/wiki/%CE%9D%CE%B5%CE%BF%CE%B5%CE%BB%CE%BB%CE%B7%CE%BD%CE%B9%CE%BA%CF%8C%CF%82_%CE%94%CE%B9%CE%B1%CF%86%CF%89%CF%84%CE%B9%CF%83%CE%BC%CF%8C%CF%82) έργο του [Ρήγα Βελεστινλή](https://el.wikipedia.org/wiki/%CE%A1%CE%AE%CE%B3%CE%B1%CF%82_%CE%92%CE%B5%CE%BB%CE%B5%CF%83%CF%84%CE%B9%CE%BD%CE%BB%CE%AE%CF%82), και το πιο σημαντικό δείγμα της ελληνικής [χαρτογραφίας](https://el.wikipedia.org/wiki/%CE%A7%CE%B1%CF%81%CF%84%CE%BF%CE%B3%CF%81%CE%B1%CF%86%CE%AF%CE%B1) της προεπαναστατικής περιόδου. (Πηγή: Wikipedia) [↑](#footnote-ref-1)